NARIADENIE KOMISIE (ES) č. 334/2007
z 28. marca 2007,
ktorým sa mení a dopĺňa nariadenie Európskeho parlamentu a Rady (ES) č. 1592/2002 o spoločných pravidlách v oblasti civilného letectva a zriadení Európskej agentúry pre bezpečnosť letectva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1592/2002 z 15. júla 2002 o spoločných pravidlách v oblasti civilného letectva a zriadení Európskej agentúry pre bezpečnosť letectva (1), a najmä na jeho článok 6 ods. 2,
keďže:
(1)
V článku 6 ods. 1 nariadenia (ES) č. 1592/2002 sa požaduje, aby výrobky, časti a zariadenia boli v súlade s požiadavkami na ochranu životného prostredia obsiahnutými v prílohe 16 k Dohovoru o medzinárodnom civilnom letectve (ďalej len Chicagsky dohovor) v znení zväzku I vydaného v marci 2002 a zväzku II vydaného v novembri 1999, s výnimkou jeho dodatkov.
(2)
Chicagsky dohovor a jeho prílohy boli od prijatia nariadenia (ES) č. 1592/2002 zmenené a doplnené.
(3)
Nariadenie (ES) č. 1592/2002 by sa preto malo zmeniť a doplniť v súlade s postupom ustanoveným v článku 54 ods. 3 toho istého nariadenia.
(4)
Opatrenia stanovené v tomto nariadení sú v súlade so stanoviskom Výboru Európskej agentúry pre bezpečnosť letectva zriadeného na základe článku 54 nariadenia (ES) č. 1592/2002,
PRIJALA TOTO NARIADENIE:
Článok 1
V článku 6 nariadenia (ES) č. 1592/2002 sa odsek 1 nahrádza takto:
„1. Výrobky, časti a zariadenia musia spĺňať požiadavky na ochranu životného prostredia obsiahnuté v zmene a doplnení 8 k zväzku I a v zmene a doplnení 5 k zväzku II prílohy 16 k Chicagskemu dohovoru platnej k 24. novembru 2005 okrem dodatkov k prílohe 16.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. marca 2007